《闽中与吴元翰过马季声家酌》
明代·吴兆

多君新酿熟，邀我客中闲。
剖橘香生手，衔杯暖泛颜。
败藤萦格下，争雀堕篱间。
门巷斜邻寺，朝昏易往还。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。